ราคาน้ำมันร่วงหลุด51ดอลลาร์/บาร์เรล เหตุวิตกภาวะอุปทานล้นตลาด ฉุด 3หุ้นตระกูลป.รูดหนัก!
ราคาน้ำมันดิบร่วงหลุดระดับ 51 ดอลลาร์/บาร์เรล กังวลภาวะอุปทานล้นตลาด ฉุด 3 หุ้น "ตระกูลป." ราคารูดหนัก!
26 พ.ย. 2561

ผู้สื่อข่าวรายงานว่า ณ เวลา 11.13 น. ราคาหุ้นบริษัท บริษัท ปตท. จำกัด (มหาชน) หรือ PTT อยู่ที่ระดับ 48.25 บาท ลบ 0.50 บาท หรือ 1.03% สูงสุดที่ระดับ 48.75 บาท ต่ำสุดที่ระดับ 48.25 บาท มูลค่าการซื้อขาย 291.98 ล้านบาท
ขณะเดียวกันราคาหุ้น บริษัท ปตท. สำรวจและผลิตปิโตรเลียม จำกัด (มหาชน) หรือ PTTEP อยู่ที่ระดับ 127 บาท ลบ 4 บาท หรือ 3.05% สูงสุดที่ระดับ 129.50 บาท ต่ำสุดที่ระดับ 127 บาท มูลค่าการซื้อขาย 464.75 ล้านบาท
พร้อมด้วยราคาหุ้น บริษัท พีทีที โกลบอล เคมิคอล จำกัด (มหาชน) หรือ PTTGC อยู่ที่ระดับ 76.25 บาท ลบ 1.75 บาท หรือ 2.24% สูงสุดที่ระดับ 77.75 บาท ต่ำสุดที่ระดับ 76.25 บาท มูลค่าการซื้อขาย 328.64 ล้านบาท
สำหรับปัจจัยที่ส่งผลให้ราคาหุ้นปรับตัวลดลง เนื่องจากสัญญาน้ำมันดิบเวสต์เท็กซัส (WTI) ตลาดนิวยอร์กปิดตลาดร่วงลงอย่างหนักเมื่อวันศุกร์ (23 พ.ย.) ท่ามกลางความกังวลเกี่ยวกับภาวะน้ำมันล้นตลาด ขณะที่นักลงทุนจับตากลุ่มประเทศผู้ส่งออกน้ำมัน (โอเปก) ซึ่งอาจปรับลดกำลังการผลิตในการประชุมที่กรุงเวียนนา ประเทศออสเตรียในเดือนหน้า
โดยซูฮาอิล บิน โมฮัมเหม็ด ฟาราจ ฟาริส อัล มาสโรอี ประธานโอเปก และนายโมฮัมเหม็ด บาร์คินโด เลขาธิการโอเปก กล่าวว่า สมาชิกโอเปกบรรลุฉันทามติที่จะสนับสนุนให้มีการปรับลดการผลิตน้ำมันในการประชุมวันที่ 6 ธ.ค. เพื่อสร้างความสมดุลต่อตลาดน้ำมัน
ทั้งนี้สัญญาน้ำมันดิบ WTI ส่งมอบเดือนม.ค. ลดลง 4.21 ดอลลาร์ หรือ 7.7% ปิดที่ 50.42 ดอลลาร์/บาร์เรล
ส่วนสัญญาน้ำมันดิบเบรนท์ส่งมอบเดือนม.ค. ลดลง 3.8 ดอลลาร์ หรือ 6.1% ปิดที่ 58.8 ดอลลาร์/บาร์เรล